Video: Pretdag by monument te danke aan flukse studente(Foto: Mizanne Hattingh/Maroela Media) Te danke aan ’n flukse groep MBA-studente, is daar Saterdag ’n heerlike pretdag by die Voortrekkermonument in Pretoria gehou ten bate van Solidariteit Helpende Hand en die Vlokskop-stigting se Tekkies en Toks-projek. Drawwers van jonk tot oud het hul tekkies nader getrek om aan die geleentheid te kon deelneem. Selfs die voorsitter van die Solidariteit Beweging, Flip Buys, het sy formele pak klere vir ŉ stel oefenklere verruil terwyl hy die roete aangedurf het. Die groep studente wat aan die stuur van die geleentheid was, sluit AfriForum se hoof van sport, Ronald Peters, en Solidariteit se hoof van bemarking en kommunikasie, Lindie de Beer, in. Al die lede in die groep het vanjaar met die eerste jaar van hul MBA-kwalifikasies aan die Noordwes-Universiteit se Potchefstroomkampus begin. Een van die take wat hulle as deel van hul graad moes aanpak, was om ŉ bietjie hand by te sit by ŉ gemeenskapsprojek, kriteria wat die Tekkies en Toks-projek soos ŉ handskoen gepas het. Die Tekkies en Toks-projek is juis geskep om minderbevoorregte sportuitblinkers ŉ hupstoot te gee in hul sportloopbane met skenkings van onder meer sporttoerusting. “Die mikpunt van vandag is om soveel as moontlik in te samel. Ons mik vir tussen 100 en 150 hardlopers vandag, wat ons by so R5 000 sal bring, waarby AfriForum Sport ook ŉ bydra sal lewer bo-op daardie inskrywings,” het Peters aan Maroela Media vertel. Hy het later bevestig dat hoewel daar nie soveel drawwers was nie, die opbrengs uit die geleentheid wel hul doelwit vir die Tekkies en Toks-projek oorskry het. Kyk ‘n video van die geleentheid hier: